Florin Cîțu refuză să acorde bani persoanelor care se vaccinează: "E ușor să arunci bani de la buget".
Premierul Florin Cîțu a anunțat că România nu va acorda bani persoanelor care se vaccinează. Măsura a fost implementată în țări precum SUA sau Serbia. Cîțu a declarat că ideea revenirii la normalitate ar trebui să fie mai convingătoare decât banii.
Premierul Florin Cîțu a anunțat că România nu va acorda bani persoanelor care se vaccinează, pentru a stimula populația, așa cum fac țări precum SUA sau Serbia. Cîțu a declarat că nu este normal să se aloce bani de la bugetul de stat pentru a motiva românii și că ideea revenirii la normalitate ar trebui să fie mai convingătoare. "Propunerile pe care le facem noi sunt cele pe care le vedem în alte țări. Nu cred că vom primi sancțiuni pentru nerespectarea drepturilor omului. Vaccinarea e singura soluție, când vom ajunge la zece milioane de vaccinați, vom putea redeschide. Există maratoane de vaccinare și centre în toată țara. Cred că în afară de ce am văzut că există soluții peste tot în lume, cea mai bună soluție e revenirea la o viață normală. E ușor să arunci bani de la buget. Noi am alocat pentru a impulsiona medicii de familie și nu a mers bine. Eu cred că nu funcționează aceste soluții", a declarat Florin Cîțu.